**2022 මාර්තු 16 වන දින නිවිතිගල ප්‍රාදේශීය සභා රැස්වීම් ශාලාවේදි පවත්වන ලද සභා රැස්විමේ වාර්තාවයි.**

**2022 මාර්තු16 වන දින නිවිතිගල ප්‍රාදේශීය සභා රැස්වීම් ශාලාවේදි පෙ.ව 10.00ට ආරම්භ කර පවත්වන ලද සභා රැස්විමේ වාර්තාවයි.**

**පහත නම් සදහන් ගරු මන්ත්‍රීතුමන්ලා හා මන්ත්‍රීතුමියන් රැස්වීමට සහභාගී වූහ.**

* **නිවිතිගල ප්‍රාදේශීය සභා ගරු සභාපති කුලතුංග ලියනගේ මහතා**
* **නිවිතිගල ප්‍රාදේශීය සභා ගරු උප සභාපති විජිත වැරණියගොඩ මහතා**
* **නිවිතිගල ප්‍රාදේශීය සභා ගරු මන්ත්‍රී බුද්ධික ප්‍රේමරත්න මහතා**
* **නිවිතිගල ප්‍රාදේශීය සභා ගරු මන්ත්‍රී සොමී ගුණවර්ධන මහතා**
* **නිවිතිගල ප්‍රාදේශීය සභා ගරු මන්ත්‍රීනි ඉනෝකා ප්‍රියදර්ශනි මහත්මිය**
* **නිවිතිගල ප්‍රාදේශීය සභා ගරු මන්ත්‍රී චන්දු නිරෝෂන් මහතා**
* **නිවිතිගල ප්‍රාදේශීය සභා ගරු මන්ත්‍රී ලෝහිත වේරගම මහතා**
* **නිවිතිගල ප්‍රාදේශීය සභා ගරු මන්ත්‍රී ගාමිණී ඉන්ද්‍රජිත් නොරගල්ල මහතා**
* **නිවිතිගල ප්‍රාදේශීය සභා ගරු මන්ත්‍රී සුරංග ප්‍රභාත් මහතා**
* **නිවිතිගල ප්‍රාදේශීය සභා ගරු මන්ත්‍රී නුවන් ප්‍රසාද් මහතා**
* **නිවිතිගල ප්‍රාදේශීය සභා ගරු මන්ත්‍රී දුමින්ද සම්පත් මහතා**
* **නිවිතිගල ප්‍රාදේශීය සභා ගරු මන්ත්‍රී ලහිරු රත්නායක මහතා**
* **නිවිතිගල ප්‍රාදේශීය සභා ගරු මන්ත්‍රිනී ලක්මාලි ඩයස් අබේගුණවර්ධන මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී ගයනා චින්තානි මහත්මිය**
* **නිවිතිගල ප්‍රාදේශීය සභා ගරු මන්ත්‍රී පියසේන පොල්වත්ත මහතා**
* **නිවිතිගල ප්‍රාදේශීය සභා ගරු මන්ත්‍රී සුනිල් සේරසිංහ මහතා**
* **නිවිතිගල ප්‍රාදේශීය සභා ගරු මන්ත්‍රී සුසාන්ත රූපසිංහ මහතා**
* **නිවිතිගල ප්‍රාදේශීය සභා ගරු මන්ත්‍රී සුරේෂ් කාන්ත් මහතා**
* **නිවිතිගල ප්‍රාදේශීය සභා ගරු මන්ත්‍රිනී නීතා එක්නැලිගොඩ මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී නිශාන්ති ප්‍රියදර්ශනි මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී චම්පිකා මධුමති මහත්මිය**
* **නිවිතිගල ප්‍රාදේශීය සභා ගරු මන්ත්‍රී ශාන්ත සේනා රත්නායක මහතා**
* **නිවිතිගල ප්‍රාදේශීය සභා ගරු මන්ත්‍රී චමින්ද කුමාර ප්‍රනාන්දු**
* **නිවිතිගල ප්‍රාදේශීය සභා ගරු මන්ත්‍රී ආර් ඒ වසන්ත මහතා**

සහභාගී වූ නිලධාරින්,

එම්.කේ.පුෂ්පකුමාරි මිය-ලේකම්

පී.ආර් නයගරා නේදියන් රෝෂා මිය-කළමනාකරණ සේවා නිලධාරී

2022.02.15 වන දින සභා වාර්තාව සභා සම්මත කිරිම.

2022.02.15 වන දිනැති සභා වාර්තාව අඩුපාඩු කිසිවක් වේනම් පෙන්වා දෙන ලෙසත් නොඑසේනම් ලියා ඇති සැටියෙන් සම්මත කිරීම සුදුසු බවත් ගරු සභාපති කුලතුංග ලියනගේ මහතා සභාවට යෝජනා කළ අතර ගරු මන්ත්‍රී පියසේන පොල්වත්ත මහතා විසින් ස්ථිර කරන ලදි.

ඒ අනුව 2022.02.15 දිනැති සභා වාර්තාවේ සංශෝධන කිසිවක් නොතිබූ බැවින් ඉදිරිපත් කරන ලද සභා වාර්තාව යෝජනා ස්ථීරත්වයෙන් සභා සම්මත විය.

1. සභාපතිවරයා විසින් කරනු ලබන නිවේදන -

* ගරු සභාපතිතුමා මහාමාර්ග අමාත්‍යාංශයේ පැවති හදිසි රැස්වීමකට සහභාගී වීමට තිබු බැවින් ගරු උපසභාපතිතුමාට එදින සභාවේ කටයුතු කරගෙන යාමට බලය පවරමින් තමා විසින් ඉදිරිපත් කරන ලද යෝජනා ගරු උප සභාපතිතුමා විසින් ඉදිරිපත් කරන බව දන්වමින් සභාවෙන් නික්ම යන ලදි.
* මාසික සභා වාර්තාව සහ ඒ සමග ඇමුණුම් මුද්‍රණය කිරීම සඳහා ඡායා පිටපත් කඩදාසි විශාල ප්‍රමාණයක් වැය වන අතර කඩදාසි වල හිඟයක් සහ මිල අධික වීමත් නිසා එය ගැටළුකාරී තත්වයක් මතු වී ඇත.එනිසා අදාල ඇමුණුම් Whats Up තාක්ෂණය මගින් ගරු මන්ත්‍රීවරුන්ට සහ මන්ත්‍රීතුමියන් වෙත ලැබීමට සලස්වන බව දැනුම් දෙන ලදී.

1. යථා පරිදි කල් දි ඇති ප්‍රශ්ණ - නැත
2. ප්‍රාදේශීය සභාව වෙත එවන ලද සංදේශ, පෙත්සම්,

* පළාත් පාලනය පිළිබඳ ශ්‍රී ලංකා ආයතනය මගින් සංවිධානය කරනු ලබන පළාත් පාලනය පිළිබඳ ඩිප්ලෝමා පාඨමාලාව සඳහා නිලධාරීන් සහ මහජන නියෝජිතයන් සහභාගි කරන ලෙස දැනුම් දී ඇති ලිපිය ඉදිරිපත් කිරීම.
* නිවිතිගල කොට්ඨාෂයේ සුරකිමු ගංගා ව්‍යාපෘතිය සඳහා ප්ලාස්ටික් බෝතල් එකතු කිරීමේ බහාලුම් ස්ථාපිත කිරීම සම්බන්ධව නිවිතිගල ප්‍රාදේශිය සභාවේ අනුමැතිය ලබා ගැනීමට මධ්‍යම පරිසර අධිකාරියෙන් එවන ලද ලිපිය ඉදිරිපත් කිරීම.
* 2022.04.07 වන දින පැවැත්වීමට නියමිත නිවිතිගල මහජන පුස්තකාලයේ පැහැසර බක්මහ උළෙල සඳහා නිවිතිගල ප්‍රාදේශිය සභා ගරු මන්ත්‍රීවරුන්ට සහ මන්ත්‍රීතුමියන්ට කරන ලද ආරාධනාව ඉදිරිපත් කිරීම.

1. යථා පරිදි කල්දි ඇති යෝජනා
   1. ගරු සභාපති කුලතුංග ලියනගේ මහතාගේ යෝජනා
2. නිවිතිගල පොදු වෙළඳ සංකීර්ණයේ පළමු මහලේ වැඩ අවසන් කිරීම සඳහා රු.10,069,000.00 ක ඇස්තමේන්තුවක්ද පළමු මහල සහ දෙවන මහලේ ස්ලැබ් මට්ටම දක්වා ඉදිකිරීම සඳහා රු.15,420,000.00 ද වන ඇස්තමේන්තුව ඉදිරිපත් කිරීම සඳහා ගරු සභාපති කුලතුංග ලියනගේ මහතාගේ යෝජනාව ගරු උප සභාපති විජිත වැරණියගොඩ මහතා විසින් ඉදිරිපත් කළ අතර ගරු මන්ත්‍රී සොමී ගුණවර්ධන මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී පළමු මහලේ වැඩ අවසන් කිරීම සඳහා වැය වන රු 10,069,000.00 ක ඇස්තමේන්තුව අනුව කටයුතු කිරීම සුදුසු බවත් නිවිතිගල ප්‍රාදේශිය සභා අරමුදල් ප්‍රමාණවත් නොවන බැවින් අරමුදල් සපයා ගැනීමට දේශිය ණය සංවර්ධන අරමුදලෙන් රුපියල් මිලියන 10 ක ණය මුදලක් ලබා ගැනීම සුදුසු බවත් එම මුදල් වලින් පොද් වෙළඳ සංකීර්ණයේ පළමු මහලේ වැඩ අවසන් කොට කඩ කාමර බදු පදනමින් ලබා දීම සුදුසු බවත් ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. පනහැටගල ග්‍රාම සේවා වසමේ පිහිටි FVP 159 දරණ අවසාන පිඹුරෙහි දැක්වෙන ලොට් අංක 541G දරණ මාර්ගයේ ලොට් අංක 493 B දක්වා වූ ගමනාගමනය ඉතාමත් අපහසුව පවතින බැවින් ගම්වාසීන්ගේ ශ්‍රම දායකත්වයෙන් එම මාර්ගය ප්‍රතිසංස්කරණය කිරීම සඳහා කටයුතු සංවිධානය කර ඇත.ඒ සඳහා නිවිතිගල ප්‍රාදේශිය සභාවේ අවසරය ඉල්ලා සිටිමින් ලිපියක් ඉදිරිපත් කර ඇත.ඒ අනුව ගරු සභාවේ කරුණු විමසීම සඳහා වන ගරු සභාපති කුලතුංග ලියනගේ මහතා විසින් කරන ලද යෝජනාව ගරු උප සභාපති විජිත වැරණියගොඩ මහතා විසින් ඉදිරිපත් කළ අතර ගරු මන්ත්‍රී ඉනෝකා ප්‍රියදර්ශනි මහත්මිය විසින් ස්ථීර කරන ලදි.

මේ පිළිබඳව ගරු සභාවේ කරුණු විමසීමේදී දෙල්වල කොට්ඨාසය නියෝජනය කරනු ලබන ගරු මන්ත්‍රීවරුන් තිදෙනාම ඒ පිළිබඳව අදහස් දැක්වූ අතර ගරු මන්ත්‍රීනි ඉනෝකා ප්‍රියදර්ශිනි මහත්මිය විසින් ප්‍රකාශ කර සිටියේ දොඩන්වල සිට පනහැටගල දක්වා කෙටිම මාර්ගය එය වන බවත් තමන් එම මාර්ගයේ අවසානය තෙක් ගමන් කළ බවත් එහි තම ජීවනෝපායන් ලෙස අක්කර ගණනින් වගා කටයුතු සිදු කරමින් ජීවත් වන ජනතාවට මාර්ගයක් නොමැති කමින් ඉතා දුෂ්කරතා වලට මුහුණ දීමට සිදු වී ඇති බවත් එම මාර්ගය කැපීමෙන් එම ගැටළුවට විසඳුම් ලබා දීම ඉතා යෝග්‍ය බවත්ය.

එහෙත් ගරු මන්ත්‍රී සුනිල් සේරසිංහ මහතා සහ ගරු මන්ත්‍රී චමින්ද කුමාර මහතා විසින් ප්‍රකාශ කරන ලද්දේ වළංකන්ද රක්ෂිතය හරහා එම මාර්ගය කැපීමෙන් විශාල වන විනාශයක් සිදු වන බවත් ප්‍රදේශවාසීන්ගේ පෞද්ගලිකඅපේක්ෂාවන් සාක්ෂාත් කර ගැනීමට වන විනාශයක් සිදු වීමට ඉඩ හැරීම නොකළ යුතු බවත් මෙම යෝජනාව සම්බන්ධයෙන් තම විරෝධතාවය පළ කරන බවත්ය.

ඒ අනුව මේ පිළිබඳව ප්‍රාදේශීය ලේකම් ඇතුළු වගකිව යුතු පාර්ශවයන්ගෙන් සමන්විත කමිටුවක් මගින් නිරීක්ෂණ වාර්තාවක් ඉදිරි සභාවාරයේදී ඉදිරිපත් කරන ලෙසත් ඒ අනුව ඉදිරි ක්‍රියාමාර්ග ගැනීම සුදුසු බවත් ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. පවුල් 20ක් පමණ ජීවත් වන නිවිතිගල විද්‍යාල මාවත සෝදා පාළුවට ලක්වීම නිසා මාර්ගයේ ගමනාගමනය ඉතා අපහසු වී ඇත.ඇතැම් තැන්වල විශාල වලවල් හෑරී ඇති බැවින් ත්‍රීරෝද රථයක් පවා ගමන් කිරීම අපහසු වී ඇත.එබැවින් එම මාර්ගය සංවර්ධනය කිරීම සඳහා ද්‍රව්‍යාධාර ලබා දෙන ලෙස ඉල්ලමින් පුබුදු ග්‍රාම සංවර්ධන සමිතිය විසින් නිවිතිගල ප්‍රාදේශිය සභාව වෙත ලිපියක් යොමුකොට ඇත.ඒ අනුව මාර්ගය සංවර්ධන කටයුතු සිදුකිරීම සඳහා ද්‍රව්‍යාධාර ලබා දීම සුදුසු බවට වන ගරු සභාපති කුලතුංග ලියනගේ මහතාගේ යෝජනාව ගරු උප සභාපති විජිත වැරණියගොඩ මහතා විසින් ඉදිරිපත් කළ අතර ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී කාර්මික නිලධාරී ඇස්තමේන්තු සකස් කර ඒ අනුව ද්‍රව්‍යාධාර ලබා දීම සුදසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිවාස 10ට පමණ පිවිසුම් මාර්ගයක් වක යක්දෙහිවත්ත,කෝට්ටවත්ත මාර්ගයේ පිවිසුමේ සිට දෙපස සෝදා පාළුවී කැඩී අබලන් වී ඇති බැවින් අඩි සියයක් පමණ කොටස කොන්ක්‍රිට් කිරීම සඳහා ගම්වාසීන් විසින් නිවිතිගල ප්‍රාදේශීය සභාව වෙත කරන ලද ඉල්ලීමට අදාල ගරු සභාපති කුලතුංග ලියනගේ මහතාගේ යෝජනාව ගරු උප සභාපති විජිත වැරණියගොඩ මහතා විසින් ඉදිරිපත් කළ අතර ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී කාර්මික නිලධාරී ඇස්තමේන්තු සකස්කොට අවශ්‍ය ප්‍රතිපාදන ලබාදීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිරිඇල්ල ශ්‍රී සුදර්ශනාරාමය පුරාණ විහාරයේ විහාරාධිපති ස්වාමීන් වහන්සේ විසින් කරන ලද ඉල්ලීමේ සඳහන් පරිදි මෙම වැවට වැසිජලය පිරීම නිසා වැව ගොඩවෙමින් පවතින බවත් වැව ආරක්ෂා කර ගැනීම සඳහා ප්‍රතිසංස්කරණය කිරීම කළ යුතු බවත් වැවට අයත් ඉඩම් ප්‍රමාණය බෙදා රක්ෂිතයක් වෙන් කිරීමට අදාල වන ගරු සභාපති කුලතුංග ලියනගේ මහතාගේ යෝජනාව ගරු උප සභාපති විජිත වැරණියගොඩ මහතා විසින් ඉදිරිපත් කළ අතර එම යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී අදාල ස්ථානය පිළිබඳ ස්ථානීය පරීක්ෂාවක් සිදුකර එහි ඓතිහිසික වටිනාකම,ප්‍රතිලාභීන් ප්‍රමාණය ඇතුළත් වාර්තාවක් ගරු සභාවට ඉදිරිපත් කර ඉදිරි ක්‍රියාමාර්ග ගැනීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. දිගානකන්ද ජල ව්‍යාපෘතිය මගින් පවුල් 100 ට පමණ පානීය ජල අවශ්‍යතාවය සපුරා ගන්නා බවත් එය අළුත්වැඩියා කටයුතු වෙනුවෙන් අවශ්‍ය ද්‍රව්‍යාධාර ලබා දීම සඳහා ගරු සභාපති කුලතුංග ලියනගේ මහතා විසින් කරන ලද යෝජනාව ගරු උප සභාපති විජිත වැරණියගොඩ මහතා විසින් ඉදිරිපත් කළ අතර ගරු මන්ත්‍රී ආර් ඒ වසන්ත මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී කාර්මික නිලධාරී ඇස්තමේන්තු සකස් කොට ගරු සභාපතිතුමාගේ 2022 වර්ෂය සඳහා වෙන් වූ අයවැය ප්‍රතිපාදන වලින් ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිවිතිගල ප්‍රාදේශිය සභාවේ පනහැටගල වසමේ ලියනෙක්කන්ද ග්‍රාමයේ ජල ව්‍යාපෘතියට යොදා ඇති පැරණි බට අළුත්වැඩියා කර ප්‍රදේශයට ජලය ලබා දෙන ලෙස ගම්වාසීන් ඉල්ලීමක් කර ඇත.ඒ සම්බන්ධ ගරු සභාපති කුලතුංග ලියනගේ මහතාගේ යෝජනාව ගරු උප සභාපති විජිත වැරණියගොඩ මහතා විසින් ඉදිරිපත් කළ අතර එම යෝජනාව ගරු මන්ත්‍රීනි ඉනෝකා ප්‍රියදර්ශනි මහත්මිය විසින් ස්ථීර කරන ලදි.

මේ පිළිබඳව ගරු සභාවේ කරුණු විමසීමේදී කාර්මික නිලධාරී විසින් නැවත පරීක්ෂා කොට සකස් කරන ලද ඇස්තමේන්තුව පළාත් සභාව වෙත යොමු කොට ඇති බැවින් ප්‍රතිපාදන අවිච්ඡේද කොට ඇස්තමේන්තු අනුමත වීමෙන් පසු ක්‍රියාත්මක කිරීමත් පැරණි යෝජනා ක්‍රමයේ සවිකර ඇති ජලනල සභාව වෙත භාරදීමට කටයුතු කිරීමත් සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. දෙල්වල පනහැටගල ගම්මානයේ ඇති විහාරස්ථානය වෙත ජලය ලබා ගැනීම ඉතා දුෂ්කර වී ඇත.පවුල් බොහෝමයක් ජීවත් වන මෙම ප්‍රදේශයේ විහාරස්ථානය වෙත පැමිණෙන ගම්වාසීන් මේ නිසා දැඩි අපහසුතාවයට පත්ව ඇත.ජලය රැස්කර ගැනීම සඳහා ජලටැංකියක් ලබා දීමට කටයුතු කරන ලෙස විහාරාධිපතිහිමියන් විසින් නිවිතිගල ප්‍රාදේශිය සභාව වෙත ඉල්ලීමක් කර ඇත.ඒ අනුව විහාරස්ථානය වෙත ලීටර් 1000 ජල ටැංකියක් ලබා දීම සුදුසු බව ගරු සභාපති කුලතුංග ලියනගේ මහතා විසින් කරන ලද යෝජනාව ගරු උප සභාපති විජිත වැරණියගොඩ මහතා විසින් ඉදිරිපත් කළ අතර ගරු මන්ත්‍රීනි ඉනෝකා ප්‍රියදර්ශනි මහත්මිය විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී විහාරස්ථානයේ සහ ගම්වාසීන්ගේ පහසුව උදෙසා පනහැටගල විහාරස්ථානය වෙත ලීටර් 1000 ටැංකියක් ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. ඇලපාත ප්‍රාදේශිය ලේකම් කොට්ඨාසයේ පල්ලේගෙදර වසමේ පිහිටි පල්ලේගෙදර ක්‍රීඩා පිටිය නිවිතිගල ප්‍රාදේශිය සභාවට පවරා දෙන ලෙස ඇලපාත ප්‍රාදේශීය ලේකම් කාර්යාලයෙන් කරන ලද ඉල්ලීමට පිළිතුරු වශයෙන් ඇලපාත ප්‍රාදේශීය ලේකම්ගේ 2022.01.24 දිනැති ලිපිය මගින් එය පාසැලට අයත් දානපතියෙකු විසින් පරිත්‍යාග කරන ලද ඉඩමක් බැවින් අත්පත් කර ගැනීමේ කටයුතු සිදු කළ යුතු බවත් දන්වා ඇත.

එබැවින් ඒ සඳහා එකඟතාවය පළ කිරීමට අදාල ගරු සභාපති කුලතුංග ලියනගේ මහතාගේ යෝජනාව ගරු උප සභාපති විජිත වැරණියගොඩ මහතා විසින් ඉදිරිපත් කළ අතර එම යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී අදාල අත්පත් කරගැනීමේ කටයුතු සිදුකිරීම සඳහා වන ඉදිරි ක්‍රියාමාර්ග වෙනුවෙන් එකඟතාවය පළ කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

**4.2 ගරු උප සභාපති විජිත වැරණියගොඩ මහතාගේ යෝජනා**

1. රත්නපුර දිස්ත්‍රික්කයේ ඇලපාත ප්‍රාදේශිය ලේකම් කොට්ඨාසයේ සංස්කෘතික කටයුතු දෙපාර්තමේන්තුවේ ලියාපදිංචි නීලරංග කලායතනය නර්තන කටයුතු වල නියැලෙන දරුවන්ට විශාල අත්වැලක් සපයන අතර මෙහි කාර්යාලය අංගසම්පූර්ණ කර ගැනීම සඳහා නිවිතිගල ප්‍රාදේශිය සභාවේ සහය ඉල්ලමින් ලිපියක් යොමු කොට ඇත.දරුවන්ගේ නර්තන කෞෂල්‍ය ඉහළ නංවන ස්ථානයක් වන මෙම රංගායතනයට ඔවුන් දිරිගැන්වීමේ අරමුණින් කාර්යාල මේසයක්,පුටු 03ක්,කබඩ් 03 ක් සහ පොත් රාක්කයක්.ලොකු කණ්ණාඩි 03 ක් ලබා දීම සුදුසු බව ගරු උප සභාපති විජිත වැරණියගොඩ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී මේ සම්බන්ධයෙන් වන යෝජනාව ගරු ආණ්ඩුකාරතුමා වෙත ඉදිරිපත් කර අනුමැතිය ලබා ගැනීමෙන් පසු ක්‍රියාත්මක කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

**4.3 ගරු මන්ත්‍රී පියසේන පොල්වත්ත මහතාගේ යෝජනා**

I. කුකුළුගල දෑල ලිපිනයෙහි පදිංචි කේ එම් ධනුෂ්ක ප්‍රියංකර මහතාගේ නිවසට ගසක් කඩා වැටීමෙන් රුපියල් ලක්ෂ දෙකක පමණ අලාභයක් සිදුව ඇත.ඔහු අඩු ආදායම්ලාභි පවුලක සාමාජිකයෙකු වන බැවින් වහලය සෙවිලි කිරීම සඳහා සහනයක් ලෙස දිග 10’ ප්‍රමාණයේ ෂීට් 04 ක් සහ දිග 8’ ප්‍රමාණයේ ෂීට් 04 ක් ලබා දෙන ලෙස ගරු මන්ත්‍රී පියසේන පොල්වත්ත මහතා විසින් යෝජනා කළ අතර එම යෝජනාව ගරු මන්ත්‍රී චන්දු නිරෝෂන් මහතා විසින් ස්ථිර කරන ලදි.

ඒ අනුව ගරු සභාවේ කරුණු විමසීමේදී නිවිතිගල ප්‍රාදේශිය සභාවේ දුගී ආධාර ලෙස වෙන් වී ඇති ප්‍රතිපාදන වලින් කාර්මික නිලධාරී ඇස්තමේන්තු සකස් කොට ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

II. දොඔගම්මන බණ්ඩාරවත්ත පැරණි පානීය ජලනල පද්ධතිය විනාශයට පත්වි ඇති බැවින් එය නැවත අළුත්වැඩියා කර යථාතත්වයට පත් කිරිම සදහා ½” බට අඩි 2000 ක් ලබා දීම සුදුසු බව ගරු මන්ත්‍රී පියසේන පොල්වත්ත මහතා විසින් යෝජනා කළ අතර එම යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථිර කරන ලදි.ඒ අනුව ගරු සභාවේ කරුණු විමසීමේදී කාර්මික නිලධාරී මගින් ඇස්තමේන්තු සකස් කොට ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

**4.4 ගරු මන්ත්‍රී චන්දු නිරෝෂන් මහතාගේ යෝජනා**

1. වාහනයක් ගමන් කිරීමට නොහැකි අම්බලන්දෙණිය නව නිවාස යෝජනා ක්‍රමයට අයත් ගලඋඩවත්ත කොටසේ මල්ලිකා මහත්මියගේ නිවස අසල සිට ලක්ෂ්මන් මහතාගේ නිවස දක්වා වූ මාර්ගයේ පවුල් 10ක් පමණ ජීවත් වන අතර ඔවුන්ගේ නිවසක් අළුත්වැඩියාවක් සඳහාවත් අමුද්‍රව්‍ය ප්‍රවාහනය කිරීම පවා අපහසු වී ඇත.එබැවින් මාර්ගය කපා සංවර්ධනය කර ගැනීමට බැක්හෝ ලෝඩරයේ සේවය ලබා දීම සුදුසු බව ගරු මන්ත්‍රී චන්දු නිරෝෂන් මහතා විසින් යෝජනා කළ අතර එම යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී මාර්ගය කැපීම සඳහා බැක්හෝ ලෝඩරයේ සේවය ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

* 1. **ගරු මන්ත්‍රීනි ලක්මාලි ඩයස් මහත්මියගේ යෝජනා**

1. සිදුරුපිටිය අංක 01 කොටසේ ජනතාව පායන කාලයට ජලය නොමැති වීමෙන් දැඩි අපහසුතාවයට පත් වී ඇත.එබැවින් එම නිවාස සඳහා ජලය ලබා ගැනීමට අවශ්‍ය රු.100,000.00 ක ප්‍රතිපාදන 2022 අයවැය විමධ්‍යගත මුදල් තුළින් ලබා දීම සුදුසු බව ගරු මන්ත්‍රීනි ලක්මාලි ඩයස් මහත්මිය විසින් යෝජනා කළ අතර එම යෝජනාව ගරු මන්ත්‍රී සොමී ගුණවර්ධන මහතා විසින් ස්ථිර කරන ලදි.

ඒ අනුව ගරු සභාවේ කරුණු විමසීමේදී 2022 වර්ෂයේ ක්‍රියාකාරි සැලැස්මේ සඳහන් කොළඹගම ගම්මැද්ද ක්‍රීඩා පිටිය ප්‍රතිසංස්කරණය සදහා වෙන්කර ඇති රුපියල් ලක්ෂ හතරක අයවැය ප්‍රතිපාදන වලින් රුපියල් ලක්ෂයක මුදලක් වෙන්කර කාර්මික නිලධාරී ඇස්තමේන්තු සකස් කොට අවශ්‍ය ද්‍රව්‍යාධාර ලබාදීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

* 1. **ගරු මන්ත්‍රී චමින්ද කුමාර මහතාගේ යෝජනා**

1. උඩ දෙල්ලවල අගලවත්ත ලැයින්පොළ මාර්ගයේ ඩබ් රෝහීණි මහත්මියගේ නිවස අසල සිට චන්ද්‍රිකා මහත්මියගේ නිවසට යන මංසන්ධිය දක්වා මාර්ගය ඉතා අබලන් තත්වයේ පවතින බැවින් එහි අළුත්වැඩියා කටයුතු වෙනුවෙන් ද්‍රව්‍යාධාර ලෙස ගල් කියුබ් 04 ක් වැලි කියුබ් 2 ½ සිමෙන්ති කොට්ට 18 ක් ලබා දිම සුදුසු බව ගරු මන්ත්‍රී චමින්ද කුමාර මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී කාර්මික නිලධාරී පරීක්ෂා කොට ඇස්තමේන්තු සකස් කොට ඒ අනුව ද්‍රව්‍යාධාර ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

(05) හදිසි යෝජනා-ඇත

1. උඩකරවිට කොට්ඨාසයේ උඩකරවිට වසමේ සුමුදු මාවතේ පවුල් 05ක් පමණ ජීවත් වන අතර මාර්ගය පිවිසුමේ සිට ගමනාගමනයට අපහසුව මාර්ගය කැඩී ගොස් ඇත.එබැවින් එම මාර්ගය කොන්ක්‍රිට් කිරීම සඳහා අවශ්‍ය ද්‍රව්‍යාධාර ලබා දීම සුදුසු බව ගරු මන්ත්‍රී නුවන් බෝඹුවල මහතා විසින් කරන ලද යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී මාර්ගය කොන්ක්‍රිට් කිරීම සඳහා කාර්මික ඇස්තමේන්තු සකස් කොට ඒ අනුව සිමෙන්ති,ගල්,වැලි ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. පළාත් පාලනය පිළිබඳ ශ්‍රී ලංකා ආයතනය මගින් සංවිධානය කරනු ලබන පළාත් පාලනය පිළිබඳ ඩිප්ලෝමා පාඨමාලාව සඳහා නිලධාරීන් සහ මහජන නියෝජිතයන් සහභාගි කරන ලෙස දැනුම් දී ඇති ලිපිය ගරු සභාපතිතුමාගේ නිවේදන යටතේ ඉදිරිපත් කළ අතර ඒම පාඨමාලාව සඳහා සහභාගි කරවන නිලධාරීන් සම්බන්ධයෙන් ගරු උප සභාපති විජිත වැරණියගොඩ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී පරිපාලන කටයුතු පහසු කිරීම සඳහා ඉතා වැදගත් වන ඉහතින් කී පාඨමාලාව සඳහා ගරු ලේකම්තුමිය සහභාගි කරවීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

(06) මුදල් ප්‍රතිපත්ති කාරක සභා වාර්තාව-2022/01/06 සහ 2022/01/08 වන දින පැවැත් වූ මුදල් ප්‍රතිපත්ති කාරක සභා වාර්තා සභාවට ඉදිරිපත් කිරීම-

2022.03.17 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති ඉහත සඳහන් මුදල් ප්‍රතිපත්ති කාරක සභා වාර්තා මෙම සභා වාර්තාවේ කොටසක් වශයෙන් පිළිගෙන සභාගත කරන ලදී**.**

(07) ආදායම් ප්‍රගති වාර්තාව -පෙබරවාරි 2022

2022.03.17 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති ආදායම් ප්‍රගති වාර්තාව- පෙබරවාරි 2022 සභා වාර්තාවේ කොටසක් වශයෙන් පිළිගෙන සභාගත කරන ලදී.

(08) ආදායම් හා වියදම් වාර්තාව- පෙබරවාරි 2022

2022.03.17 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති ආදායම් හා වියදම් වාර්තාව - පෙබරවාරි 2022 වාර්තාව මෙම සභා වාර්තාවේ කොටසක් වශයෙන් පිළිගෙන සභාගත කරන ලදී.

(09) ප්‍රා ස 14 හා ප්‍රා ස 16- පෙබරවාරි 2022

2022.03.17 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති ප්‍රාස14 සහ ප්‍රාස 16 - පෙබරවාරි 2022 වාර්තාව මෙම සභා වාර්තාවේ කොටසක් වශයෙන් පිළිගෙන සභාගත කරන ලදී.

(10) වියදම් විශ්ලේෂණ වාර්තාව - පෙබරවාරි 2022

2022.03.17 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති වියදම්

විශ්ලේෂණ වාර්තාව- පෙබරවාරි 2022 මෙම සභා වාර්තාවේ කොටසක් වශයෙන් පිළිගෙන සභාගත කරන ලදී.

(11) වෙනත් කාරණා-සභිකයන්ගේ අදහස් දැක්වීම

1. **ගරු මන්ත්‍රීනි ලක්මාලි ඩයස් මහත්මිය**

මෙවර පැවති ශිෂ්‍යත්ව විභාගයෙන් නිවතිගල ප්‍රාථමික විද්‍යාලයේ දරුවන් 57 දෙනෙකු සමත් වී ඇති බවත් ඒ දරුවන්ට සුභාසිංශන එක්කළ අතර ඒ වෙනුවෙන් කැපවීමෙන් කටයුතු කළ ගුරුවරුන් හට තම ස්තූතිය පිරිනමන ලදි.

1. **ගරු මන්ත්‍රී සුනිල් සේරසිංහ මහතා**

ඉදිරියේදී උදාවීමට නියමිත සිංහල අළුත් අවුරුද්ද සැමරීමට ජනතාවට නොහැකි තත්වයක් උදා වෙතැයි එතුමා ප්‍රකාශ කළ අතර පොහොර අර්බුදය නිසා කුඩා තේ වතු හිමියන් ඉතා අසරණ වී ඇති බවත් ප්‍රකාශ කරන ලදි.පවතින ඉන්ධන අර්බුදය නිසා තේ ප්‍රවාහනය වෙනුවෙන් අයකරන ගාස්තු වැඩි වී ඇති බැවින් තේ හිමියන්ට ලැබෙන ආදායමද අඩු වී ඇති බව වැඩිදුරටත් ප්‍රකාශ කරන ලදි.මෙම ආණ්ඩුව පත්වීමත් සමග ඔවුන්ගේ පක්ෂපාතී ව්‍යාපාර වලට බදු සහන ලබා දුන් අතර ලැබිය යුතු ආදායම අහිමි වීම නිසා රට තවදුරටත් අර්බුදයට පත් වූ බවත් සඳහන් කරන ලදි.

ඉදිරියේදී ශ්‍රී ලංකාව සෝමාලියාවක් බවට පත්වේ යැයි හැඟී යන බවත් ලබා ගත් ණය මුදල් වලින් හම්බන්තොට වරාය,සුරියවැව ක්‍රීඩාංගනය,සම්මන්ත්‍රණ ශාලා,නෙළුම් කුළුණ වැනි ඵලදායී නොවන සංවර්ධන ව්‍යාපෘතින් ක්‍රියාත්මක කළ බවත් ඒවායේ ප්‍රතිවිපාක ජනතාවට අද විඳීමට සිදු වී ඇති බවත් සඳහන් කරන ලදි.

කෙසේ වෙතත් ඉදිරියේදී උදාවෙන අළුත් අවුරුද්ද සියළු දෙනාටම පවතින අර්බුද වලින් මිදී සුභම සුභ අළුත් අවුරුද්දක් වේවා යැයි ප්‍රාර්ථනා කරමින් තම ප්‍රකාශය අවසන් කරන ලදි.

1. **ගරු මන්ත්‍රී ආර් ඒ වසන්ත මහතා**

රටේ පවතින වාතාවරණය ගැන නැවත නැවත කතාකිරීම අනර්ථ බවත් රැයක් ගෙවී යන මොහොතේ කුමන ආර්ථික විපර්යාසයක් සිදු වී ඇත්ද යන්න අවිනිශ්චිත බවත් එපමණක් නොව සියළුදෙනාටම එහි බලපෑම තදින්ම දැනෙන බවත් සඳහන් කරන ලදි.පවතින අර්බුදයට වත්මන් රජය පමණක් වගකීමට නොබැඳෙන බවත් 1978 සිට පවතින දේශපාලන ව්‍යුහය මෙයට හේතුව බවත් එක සමාන ප්‍රතිපත්තියක් ඇති සමගි ජන බලවේගය බලයට පත් වුවත් මෙම ස්වරූපය වෙනස් නොවන බවත් එසේ නොවන තාක්කල් ජනතාව පීඩාවට පත් වීම වැළැක්විය නොහැකි බවත් සඳහන් කරන ලදි.

රටක් දියුණු වීමට නම් රටේ භාණ්ඩ හා සේවා පද්ධතිය,මානව සම්පත දියුණු විය යුතු බවත් නිෂ්පාදන ආර්ථිකයක් රට තුළ ගොඩනැගිය යුතු බවත් විකුණගෙන කන ආර්ථිකයක් හමුවේ තවදුරටත් රටේ ආර්ථිකය ගොඩනැගීම අපහසු බවත් ප්‍රකාශ කරන ලදි.

ලෝක ආර්ථිකය ලාභය පමණක් මුලික කරගෙන පවතින බවත් ඒ තුළ සාධාරාණයක් නොමැති බවත් ඉතියෝපියාව,උගන්ඩාව,සෝමාලියාව වැනි රටවල් වල මිනිසුන් මැරී වැටෙද්දී ඇමෙරිකාව වැනි රටවල් පාරිභෝජනය කළ හැකි ආහාර විනාශ කිරීම එයට නිදසුනක් බවත් ප්‍රකාශ කරන ලදි.

බැඳුම්කර වංචාවට අදාල චුදිතයන් නිදොස් කොට නිදහස් කිරීම තුළින් හැඟි යන්නේ ඉහළ පැලැන්තියකට පමණක් සීමා වන බිම් මට්ටමේ ජනතාවට නොමැති වරප්‍රසාදයන් භුක්ති විඳීමට පවතින දේශපාලන ව්‍යුහය තුළින් ඉඩ සලසා ඇති බවත්ය.

නිෂ්පාදන ආර්ථිකයකින් සමන්විත ආර්ථික රටාවක් මේ රට තුළ ගොඩනැගිය යුතු බවත් එපමණක් නොව එය ක්‍රියාත්මක කිරීම සඳහා තම පෞද්ගලික වාසි,තම සුඛවිහරණය ගැන නොසිතන සැබෑ සද්භාවයකින් යුතුව ක්‍රියා කරන දේශපාලකයින්ගෙන් සමන්විත විය යුතු බවත් ප්‍රාදේශිය සභාව නියෝජනය කරන මන්ත්‍රීවරුන් ලෙස අප නියෝජනය කරන පක්ෂ පාට භේද නොසළකා ජනතාවට සේවය කිරීමට කටයුතු කිරීම කළ යුතු බව පවසමින් තම ප්‍රකාශය අවසන් කරන ලදි.

1. **ගරු මන්ත්‍රී නුවන් බෝඹුවල මහතා**

බැඳුම්කර වංචාවට අදාල චුදිතයන් නිදොස් කළ බවට ගරු මන්ත්‍රී වසන්ත මහතා විසින් පවතින රජයට චෝදනා කිරීම පිළිබඳව තමා කණගාටු වන බවත් අධිකරණයේ ස්වාධිනත්වට වෙනුවෙන් රජය කිසිසේත්ම බලපෑමක් නොකරන බවත් සඳහන් කරන ලදි.

දැඩි ආර්ථිකයක් අර්බුදයක් පවතින බව නොරහසක් බවත් ගරු ජනාධිපතිතුමා බලයට පත් වන විට සිංගප්පුරුව වැනි රටක් නොතිබු බවත් වැඩවර්ජන,උද්ඝෝෂණ ක්‍රියාත්මක කරමින් විපක්ෂය ඇතුළු කණ්ඩායම් රජයේ ඉදිරි ගමනට බාධාකරන බවත් සඳහන් කරන ලදි.

ඩීසල් අර්බුදයන් පවතින මෙවැනි මොහොතක බස්රථ වලින් ජනතාව කොළඹට ඒකරාශි කිරීම අනුමත කළ නොහැකි බවත් ප්‍රකාශ කරන ලදි.රට දැනට පත්ව සිටින තත්වයට දේශපාලකයින්,වෘත්තිය සමිති නායකයින්,ඇතැම් රාජ්‍ය නිලධාරීන් වගකිව යුතු බව එතුමා වැඩිදුරටත් ප්‍රකාශ කරන ලදි.චීනය වැනි සමාජවාදී රටවල් පවතින දේශපාලන ව්‍යුහය තුළ දිනෙන් දින සංවර්ධනය වූ බවත් ශ්‍රී ලංකාවේ එවැනි නායකයින් අවම බවත් සඳහන් කරන ලදි.

සියළු පක්ෂ පාට භේද නොසළකා කටයුතු කිරීම යෝග්‍ය යැයි ගරු මන්ත්‍රී සුරේෂ් කාන්ත් මහතා වෙත පැවසු අතර දේශපාලන දැක්මක් සහිත මහජන නියෝජිතයන් ලෙස සවිඥානිකව මෙම ගැටළුකාරී තත්වයෙන් මිදීමට සියළු දෙනා එක්වී කටයුතු කළ යුතු බවත් සඳහන් කරන ලදි.

ග්‍රාමීය මාර්ග අමාත්‍යාංශ්‍ය වෙන්වූ ප්‍රතිපාදන යටතේ නිවිතිගල ප්‍රාදේශිය සභාවේ ක්‍රියාකාරිත්වයෙන් බතලතැන්න,මිරිස්හේන,අක්කර 20 යන මාර්ග ප්‍රතිසංස්කරණය කළ බවත් ඒ වෙනුවෙන් ගරු සභාපතිතුමා,ගරු ලේකම්තුමා,කාර්මික නිලධාරීතුමිය,විෂයභාර නිලධාරීතුමිය වෙත තම ස්තූතිය ප්‍රකාශ කරන ලදි.

2018 වර්ෂයේදී තමා විසින් කරන ලද යෝජනාවකට අනුව පසුගිය දිනක බැක්හෝ ලෝඩරයේ සේවය ලබා දුන් බවත් නමුත් සංවර්ධන කටයුතු අතරමගදී නිවිතිගල ප්‍රාදේශිය සභාවේ හදිසි කැඳවීමකින් නැවත ගෙන්වා ගත් බවත් එනිසා ජනතාවගේ අප්‍රසාදය පළ කර බවත් එතුමා විසින් ප්‍රකාශ කරන ලදි.එනිසා බැක්හෝ ලෝඩරයේ සේවය ලබා දීමේදි ක්‍රමවේදයක් සකස් කර ක්‍රියාත්මක කරන ලෙස ගරු ලේකම්තුමිය වෙත ඉල්ලීමක් කරමින් තම ප්‍රකාශය අවසන් කරන ලදි.

නිවිතිගල ප්‍රාදේශිය සභාවේ දැනුම් දීමකට අනුව නොදිරන කසළ එක්රැස් කර නිවෙස් ඉදිරිපිට ඇති අතර වැසිජලය පිරී ඒවායේ මදුරුවන් බෝවී ඇති බවත් කඩිනමින් නොදිරන කසළ එකතුකිරිමට කටයුතු කළ යුතු බව ප්‍රකාශ කරන ලදි.

1. **ගරු මන්ත්‍රී සුරේෂ් කාන්ත් මහතා**

අනවශ්‍ය ලෙස ජාතිභේද ගැටුම් ඇතිකරමින් ජනතාව නොමග යවමින් කටයුතු කළ පවතින රජය නියෝජනය කරමින් ගරු මන්ත්‍රී නුවන් බෝඹුවල මහතා විසින්ම පක්ෂ පාට භේද නොසලකා එක්ව කටයුතු කළ යුතු බව කරන ලද ප්‍රකාශය සම්බන්ධව තමා සතුටු වන බවත් බැඳුම්කර වංචාව,පාස්කු ප්‍රහාරය පිළිබඳව ආන්දෝලාත්මක ප්‍රකාශ කරමින් චුදිතයන්ට නීතිය ක්‍රියාත්මක කිරීම ගැන විවාදාත්මකව කතා කළත් ඒ සියළු දෙනාම නිදොස් කොට නිදහස් කිරීම සම්බන්ධව අධිකරණයේ ස්වාධීනත්වය ගැන කතා කිරීම කණගාටුවට කරුණක් බවත් සදහන් කරන ලදි.

සෞභාග්‍යයේ දැක්ම මිනිසුන් පීඩාවට පත් කිරීමට තේමා වුවක්ද යන්න හැඟෙන බවත් කම්කරු කාර්යාලය රැගෙන යාම පිළිබඳ පසුගිය සභාවේ කතාකරන මොහොත වන විටත් එම කම්කරු කාර්යාලය රැගෙන ගොස් අවසන් බවත් එතුමා ප්‍රකාශ කරන ලදි.එනිසා වතු කම්කරු ජනතාව විශාල ලෙස පීඩාවට පත්ව ඇති බවත් සඳහන් කරන ලදි.

ගමයි වත්තයි එක ලෙස සැලකීම රජයේ ප්‍රතිපත්තිය වුවද සමහර ස්ථාන වල එය එසේ නොවන බව එතුමා විසින් ප්‍රකාශ කරන ලදි.වතු අධිකාරින් සහ ප්‍රාදේශිය ලේකම් අතර පසුගියදා පැවති රැස්වීමේදී වතු ජනතාවගේ මරණයකදී ඒ සම්බන්ධ ඉදිරි කටයුතු කරගෙන යාම සඳහා ග්‍රාම නිලධාරී සහභාගිත්වක් නොමැති බවත් වතු අධිකාරීවරුන් මගින් එම කටයුතු සිදු කරන බවටත් සාකච්ඡා වී ඇත.සමහර වතු සඳහා වතු අධිකාරිවරුන් නොමැති බවත් වතු 06ට පමණ එක් වතු අධිකාරි කෙනෙක් සිටින බවත් එම අවස්ථාවලදී වතු ආශ්‍රිත මරණයකදි නිවැසියන්ට මහත් අසීරුතාවයන්ට මුහුණ දීමට සිදු වන බවත් ප්‍රකාශ කරන ලදි.එබැවින් ඒ සඳහා ප්‍රාදේශිය ලේකම් සමග සාකච්ඡාවකට කටයුතු සුදානම් කර දෙන ඉල්ලීමක් කරමින් තම ප්‍රකාශය අවසන් කරන ලදි.

1. **ගරු මන්ත්‍රී චමින්ද කුමාර මහතා**

2021 අප්‍රේල් මස 07 වන දින තම මන්ත්‍රී ධුරය ගැසට් කළ ඇතත් 2021.04.08 වන දින පැවති සභාවට තමාට සභභාගී වීමට අවස්ථාවක් හිමි නොවූ බවත් තමාට හිමි දීමනාව හිමි විය යුතු බවත් එතුමා ප්‍රථමයෙන් ප්‍රකාශ කරන ලදි.

මුවන්පැලැස්ස දොඩන්වල මාර්ගය වළංකන්ද රක්ෂිතය හරහා කැපීමට යෝජිත බවත් ඒ සම්බන්ධයෙන් තමා දැඩිලෙස විරෝධතාවය දක්වන බවත් ඒ වෙනුවෙන් රැස් වූ කමිටුවේදී සියළුම විහාරධිකාරි ස්වාමීන් වහන්සේලාද එකඟතාවය පළ නොකළ බවත් වැඩිදුරටත් සඳහන් කරන ලදි.එනිසා නැවත ස්ථානීය පරීක්ෂාවක් සිදුකොට සාධාරණ විමර්ශනයක් සිදුකිරීමට කටයුතු කරන ලෙස ඉල්ලීමක් කරන ලදි.

කුඩා තේ වතු හිමියන් දැඩි ආර්ථික අර්බුදයක සිටින අවස්ථාවක උඩ දෙල්වල දිරිය තේ වතු සමිතයේ සභාපති සහ ලේකම් විසින් මුල්‍ය වංචාවක් සිදු කර ඇතැයිද ඒ වෙනුවෙන් නීතිය ක්‍රියාත්මක විය යුතු බවද සඳහන් කරන ලදි.

දෙරණ උකුස්සා වලින් කරන අනාවරණයට පසු දෙල්වල රෝහලේ පෞද්ගලිකව පවත්වාගෙන ගිය වෛද්‍ය ප්‍රතිකාර මධ්‍යස්ථානය නවතා ඇති බවත් එනිසා ප්‍රදේශවාසීන් හදිසි අවස්ථාවකදී කිලෝමීටර් 25 ක් පමණ දුර ගෙවා රෝහලක් වෙත පැමිණීය යුතු බවත් ඒ සම්බන්ධයෙන් යම් ක්‍රියාමාර්ගයක් ගැනීමට කටයුතු කරන ලෙස දන්වන ලදි. සියළු දෙනාටම සුභ පතමින් තම ප්‍රකාශය අවසන් කරන ලදි.

1. **ගරු මන්ත්‍රීනි චම්පිකා මදුමතී මහත්මිය**

පසුගිය සතිකිහිපයේදී ආර්ථික අර්බුදය නිවසේ ගෘහණියට බෙහෙවින් බලපෑමක් කළ බවත් නිවසේ මුළුතැන්ගෙට අවශ්‍ය භාණ්ඩ සීමා වීමක් සිදු වන බවත් එතුමිය සඳහන් කරන ලදි.ව්‍යාපාරිකයන් මෙම අවස්ථාවේ දැඩි ආර්ථික අර්බුදයක සිටින බවත් වෙළඳාම් කිරීම සඳහා භාණ්ඩ මිලදී ගැනීම සඳහා විශාල මුදලක් දැරීමට සිදු වන බවත් ඒ තුළින් උපයන ලාභයක් නැතිතරම්ය යන්නත් එතුමිය ප්‍රකාශ කරන ලදි.

ප්‍රාදේශිය සභා මහජන නියෝජිතයන් ලෙස පත්ව ඇත්තේ ගම්වල අහිංසක ජනතාවගේ ඡන්දයෙන් බවත් ඔවුන් වෙනුවෙන් සාධාරණයක් ඉටුකිරීමට බැඳී සිටින බවත් ප්‍රකාශ කරන ලදි.වත්මන් දේශපාලකයින් ජනතාව ගැන නොසිතන බවත් කළ යුත්තේ සභාව තුළ විවාදයන් කිරීම නොව ජනතාවට සහනයක් සැලසීම වෙනුවෙන් පක්ෂ පාට භේද නොසලකා ඉහළ පෙළට බලපෑම් කළ යුතු බව පවසමින් තම ප්‍රකාශය අවසන් කරන ලදි.

1. **ගරු මන්ත්‍රීනි ඉනෝකා ප්‍රියදර්ශනි මහත්මිය**

**දෙ**ල්වල දොඩන්වල හරහා පනහැටගලට යන මාර්ගයේ තම ජීවනෝපාය ලෙස අක්කර ගණනින් වගා කටයුතු කරන පිරිස් සිටින බවත් එම ප්‍රදේශවලට ගමන්කිරීම ඉතා දුෂ්කර වී ඇති බවත් සඳහන් කරන ලදි.එනිසා මාර්ගයක දැඩි අවශ්‍යතාවය ඔවුන්ට පවතින බවත් මෙහි අරමුණ පෞද්ගලික වාසි අපේක්ෂාවන් නොවන බවත් සැබෑ ලෙසද ජනතාය පත්ව ඇති දුෂ්කරතාවයට විසඳුමක් ලබා දීම බවත්ය.

පසුගිය කාලයන් වලදි ඒ සම්බන්ධව පැවති රැස්වීම් වලදී ඒ පිළිබඳ විරෝධතාවයන් ඉදිරිපත් වුවත් යම් විසඳුමක් එම ජනතාව වෙනුවෙන් ලබා දිය යුතු බවත් එතුමිය වැඩිදුරටත් ප්‍රකාශ කරන ලදි.ඒ වෙනුවෙන් ප්‍රාදේශිය ලේකම් ඇතුළුව කමිටුවත් මගින් නිරීක්ෂණ වාර්තාවක් ඉදිරිපත් කරන්නේ නම් වඩාත් යෝග්‍ය බවත් සභාව තුළ ඒ වෙනුවෙන් කතා කළ ස්වරුපය පිළිබඳ තමා කණගාටු වන බවත් පවසමින් එතුමිය තම ප්‍රකාශය අවසන් කරන ලදි.

1. **ගරු මන්ත්‍රී දුමින්ද සම්පත් මහතා**

පසුගිය සභා වාරයේදී සම්මත කර ගන්නා ලද කළුගල් ව්‍යාපාරය පවත්වා ගැනීමට සභා අනුමැතිය ලබා ගැනීම සම්බන්ධයෙන් වන යෝජනාවේ ප්‍රතිවිපාක දැනටමත් ඇති වී ඇති බවත් රාත්‍රී කාලයේ ගල් බෝර දැමීම නිසා ගම්වාසීන්ට දැඩි අපහසුතාවයට පත්ව ඇති බවත් සඳහන් කරන ලදි.මෙවැනි සිදුවීම් නිසා මහජන නියෝජිතයෙක් ලෙස ජනතාව වෙත මුහුණ දීමත් අපහසු වී අතර මේ සම්බන්ධයෙන් තමාගේ දැඩි විරෝධය පළ කරන බවත් සභාව මගින් මෙවැනි කටයුතු සිදුකිරීම අනුමත කළ නොහැකි බවත් සඳහන් කරන ලදි.

ලබුවත්ත මාර්ගය සම්බන්ධයෙන් වන යෝජනාවට එවකට සභාවේදී විරුද්ධ වු බවත් නමුත් එසේ සිදුවීම නිසා කොට්ඨාසය නියෝජනය කරන ගරු මන්ත්‍රී සුරංග මහතාට ජනතාවගේ දෝෂාරෝපණයන් එල්ල වන බවත් සඳහන් කරන ලදි.සංවර්ධන කටයුතු වලදී නිවිතිගල ප්‍රාදේශිය සභාව සතු බැක්හෝ ලෝඩරය ලබා දීමවත් ප්‍රමාද වන අවස්ථාවක මෙවැනි ව්‍යාපාර සඳහා අනුමැතිය ලබා දීම කඩිනමින් සිදුකිරීම පිළිබඳ තමා දැඩි ලෙස කණගාටු වන බවත් ප්‍රකාශ කරන ලදි.හැටනව ලක්ෂයක මනාපයෙන් බලයට පත්වූ රජයක මහජන නියෝජිතයන් ලෙස ජනතාවට සේවය කිරීමට තිබියදී මෙවන් කටයුතු සිදුවීම ලැජ්ජාසහගත විය යුතු බවත් ප්‍රකාශ කරන ලදි.

සුළු ජාතීන් ගැන පමණක් කතා කිරිම නොකළ යුතු බවත් සමස්ත ජනතාව වෙනුවෙන් පෙනිසිටීම මහජන නියෝජිතයන්ගේ වගකීම බවත් ගරු මන්ත්‍රී සුරේෂ් කාන්ත් මහතා වෙත පවසන ලදි.මෙවන් වාතාවරණයකදී කොළඹට ජනගඟක් එක්රැස් කොට උද්ඝෝෂණ පැවැත්වීම විපක්ෂයක් විසින් නොකළ යුතු බවත් එතුමා සඳහන් කරන ලදි.

සියළු දෙනාටම සුභ අනාගතයක් ප්‍රාර්ථනා කරමින් තම ප්‍රකාශය අවසන් කරන ලදි.

1. **ගරු මන්ත්‍රී පියසේන පොල්වත්ත මහතා**

ගරු මන්ත්‍රී සුරේෂ් කාන්ත් මහතා තමා නියෝජනය කරනු ලබන වතු ජනතාව වෙනුවෙන් හඬක් නැගීම වරදක් නොවන් බවත් එසේ අදහස් දැක්වීමේදී කරනු ලබන බාධාවන් පිළිබඳ තමාගේ බලවත් විරෝධය පළ කරන බවත් එතුමා සඳහන් කරන ලදි.

පාස්කු ප්‍රහාරය,බැඳුම්කර වංචාව පිළිබඳ ජනතාව නොමග යවමින් රජය බලයට පත් වුවත් බැඳුම්කර වංචාවෙන් දස ගුණයකටත් වඩා වැඩි වටිනාකමින් යුත් පර්පෙචුවල් සමාගමේ වත්කම් රාජසන්තක කළ බවත් ඉන් ඇති පාඩුව එමගින් පියවා ගැනීමට කටයුතු කළ හැකි බවත් සඳහන් කරන ලදි.පීඩාවට පත්ව ඇති ජනතාව වෙනුවෙන් පෙනී සිටීම විපක්ෂයේ වගකීම බවත් ඒ නිසා රජයට විරෝධය පළ කිරීමට කොළඹට රැස් වූ බවත් එතුමා විසින් ප්‍රකාශ කරන ලදි.

සෞභාග්‍යයේ දැක්ම මෙයද යන්න නැවත විමසිය යුතු බවත් ගෑස්,ඉන්ධන,කිරිපිටි පෝලිම් වල ජනතාව දුක්විඳින බවත් සඳහන් කරන ලදි.මෙය සැබෑවටම වැඩ බැරි ආණ්ඩුවක් බවත් තවදුරටත් රටේ පාලනය කරගෙන යාමට නොහැකි නිසා ඉල්ලා අස්වී යන ලෙස පවසමින් තම ප්‍රකාශය අවසන් කරන ලදි.

1. **ගරු උප සභාපති විජිත වැරණියගොඩ මහතාගේ අදහස් දැක්වීම**

අද දින ගරු සභාපතිතුමා හදිසි අමාත්‍යාංශ රැස්වීමකට සහභාගී වූ බැවින් සභා රැස්වීම ඉදිරියට කරගෙන යාමට තමාට බලය පැවරුණු බවත් ගරු මන්ත්‍රීමණ්ඩලයෙන් ලැබුණු සහයෝගය නිසා සාර්ථකව සභාවේ කටයුතු කරගෙන යාමට අවස්ථාව සැලසුණු බවත් එතුමා සඳහන් කරන ලදි.

ව්‍යවසනයක් පැවති මෙවන් අවස්ථාවක විපක්ෂයේ කාර්ය භාරය විය යුත්තේ පවතින රජයට සහයෝගය ලබා දීම බවත් එතුමා සඳහන් කරන ලදි.

ගරු මන්ත්‍රී සුරේෂ් කාන්ත් මහතා විසින් කම්කරු කාර්යාලය පිළිබඳව කරන ලද ප්‍රකාශය පිළිබඳ කරුණු පැහැදිලි කරමින් එතුමා ප්‍රකාශ කර සිටියේ 3% ක ගෙවන කම්කරු කාර්යාලය අවිස්සාවේල්ලට රැගෙන යාම කම්කරු කාර්යාලයේ සේවය ලබා ගන්නා ජනතාව මහත් පීඩාවට පත් කරන්නක් බව සඳහන් කරන ලදි.එනිසා රත්නපුර දිස්ත්‍රික්කය සඳහාවත් කාර්යාලයක් ස්ථාපිත කිරීමට කටයුතු කළ යුතු බව එතුමා වැඩිදුරටත් ප්‍රකාශ කරන ලදි.

එදින ගරු සභාවට සහභාගී වු ගරු මන්ත්‍රීමණ්ඩලයේ සියළු දෙනාටම තම ස්තූතිය ප්‍රකාශ කරමින් එදිනට නියමිත සභාවේ කටයුතු අවසන් බව දන්වන ලදි.

ප.ව 01.30ට ගරු සභාවේ කටයුතු අවසන් කරන ලදි.

2022.03.16 වන දින සභා වාර්තාව සභා සම්මත කිරිම.

2022.03.16 වන දිනැති සභා වාර්තාව අඩුපාඩු කිසිවක් වේනම් පෙන්වා දෙන ලෙසත් නොඑසේනම් ලියා ඇති සැටියෙන් සම්මත කිරීම සුදුසු බවත් ගරු සභාපති කුලතුංග ලියනගේ මහතා සභාවට යෝජනා කළ අතර ගරු මන්ත්‍රී පියසේන පොල්වත්ත මහතා විසින් ස්ථිර කරන ලදි.

ඒ අනුව 2022.03.16 දිනැති සභා වාර්තාවේ සංශෝධන කිසිවක් නොතිබූ බැවින් 2022.04.07 ඉදිරිපත් කරන ලද සභා වාර්තාව යෝජනා ස්ථීරත්වයෙන් සභා සම්මත විය.

2022 අප්‍රේල් 07 වන දින සභාපති,

නිවිතිගල ප්‍රාදේශිය සභා කාර්යාලයේදි නිවිතිගලප්‍රාදේශීය සභාව,නිවිතිගල

* සියළු පුනරාවර්තන වියදම් (වැටුප් හා දීමනා, ගමන් වියදම්, අතිකාල, දුරකතන, ජල,විදුලි, පුවත්පත් බිල්පත්, ගොඩනැගිලි අළුත්වැඩියා හා නඩත්තු වියදම්, සංග්‍රහ වියදම් වැනි ගෙවීම්) ගරු සභාපතිතුමාගේ අධිකාරිත්වය යටතේ ගෙවීම් කිරීමටත්,
* රු.300,000.00 දක්වා ගොඩනැගිලි ඉදිකිරීම් සඳහා වන වියදම් හැර අනෙකුත් ප්‍රාග්ධන වියදම්(එනම් මාර්ග සංවර්ධනය, කාර්යාලයීය උපකරණ මිලදී ගැනීම, පුස්තකාල පොත් මිලදී ගැනීම) ගෙවීම් සඳහා සභාවේ ආවරණ අනුමැතියට යටත්ව සභාපතිවරයාට අධිකාරිය පැවරීමටත්,

1. **ගරු මන්ත්‍රී නුවන් බෝඹුවල මහතා**
2. **ගරු මන්ත්‍රී පියසේන පොල්වත්ත මහතා**

ගරු මන්ත්‍රී සුනිල් සේරසිංහ මහතා විසින් කළ ප්‍රකාශය දේශපාලනික පටු අරමුණින් නොකළ බවත් හුදෙක්ම ජනතාවගේ ගැටළු ගැන පමණක් සිතමින් කරන ලද්දක් බව ප්‍රථමයෙන් සඳහන් කරන ලදි.

එන්නත්කරණය අතිසාර්ථකව සිදු කරන ලද බව රජය විසින් ප්‍රකාශ කළත් ප්‍රමුඛතාවය ලබා දියයුත්තේ අවුරුදු 60ට වඩා වැඩි පුද්ගලයන්ට බව සෞඛ්‍ය බලධාරීන් විසින් ප්‍රකාශ කළත් එසේ නොකිරීම නිසා වයස්ගත මරණ අනුපාතය ඉහළ ගොස් ඇතිබවත් ඒ සඳහා රජය වගකිව යුතු බවත් සඳහන් කරන ලදි.

පුරාණ රජවරු විසින් වැව් බැඳි රාජ්‍යයන් වල අක්කර සියදහස් ගණනක් සංවර්ධනය කිරීම කළ බවත් එතුමන්ලා මිනිසුන් විසින් දේවත්වයෙන් පිදු බවත් සඳහන් කරන ලදි

ඒ ප්‍රදේශවල ජීවත් වන ජනතාව අලි ගම්මාන වලට වැදීම,ගොවිතැන් පාළු වීම,පොහොර ගැටළුව වැනි ප්‍රශ්න වලින් පීඩාවට පත්ව ඇති අවස්ථාවක,මුළු රටම කොවිඩ් වසංගතයකින් පෙළෙන අවස්ථාවක පරාක්‍රම සමුද්‍රය වටා ඇවිදින මංතීරු සකස්කිරීමට යෝජනා කිරීම උචිත නොවන බවත් ප්‍රකාශ කරන ලදි.

සියළු කොවිඩ් වසංගත තත්වයන් දුරු වී සියළු දෙනාටම නිදුක් නිරෝගී අනාගතයක් ප්‍රාර්ථනා කරමින් එතුමාගේ ප්‍රකාශ අවසන් කරන ලදි.

1. **ගරු මන්ත්‍රී චමින්ද කුමාර මහතා**

දෙල්වල ග්‍රාමීය රෝහලේ දැනට වෛද්‍යවරුන් දෙදෙනෙකු සේවය කරන නමුත් රාත්‍රී කාලයේදී කිසිදු වෛද්‍යවරයෙකු රෝහලේ රාජකාරී කටයුතු සඳහා නොමැති බවත් එනිසා ගම්වාසීන් දැඩි අපහසුතාවයට පත්ව ඇති බවත් සඳහන් කරන ලදි.එබැවින් ඒ සම්බන්ධව අදාල බලධාරීන් දැනුවත් කරන ලෙස ගරු සභාපතිතුමා වෙත ඉල්ලීමක් කරන ලදි.

දෙල්වල කොට්ඨාසයේ එන්නත්කරණය ක්‍රියාවලිය සාර්ථකව නිමකිරීමට හැකිවීම සම්බන්ධව තමා උද්ධාමයට පත්වන බව සඳහන් කරන ලදි.නමුත් ගරු මන්ත්‍රී සුනිල් සේරසිංහ මහතා විසින් සඳහන් කළ කරුණට පිළිතුරු වශයෙන් ප්‍රකාශ කර සිටියේ දෙල්වල ග්‍රාම නිලධාරීතුමියට ගරු මන්ත්‍රිනි ඉනෝකා ප්‍රියදර්ශනී මහත්මිය විසින් එන්නත්කරණ ක්‍රියාවලිය අතරතුර යම් දේශපාලනික බලපෑමක් සිදුකළ බවත්ය.එබැවින් ඒ සම්බන්ධ විධිමත් පරීක්ෂණයක් සිදුකළ යුතු බවත් සඳහන් කරන ලදි.

එමෙන්ම රම්‍ය සහන පදනම යටතේ දෙල්වල කොට්ඨාසයේ නිරෝධායනය වන පවුල් සඳහා සහනමළු බෙදාදීමට කටයුතු කළ ගරු හිටපු පළාත්සභා මන්ත්‍රී රම්‍ය කුමාර වීරසිංහ මැතිතුමාට තම ගෞරවණිය ස්තුතිය පළ කරන බවත් ප්‍රකාශ කරන ලදි.

දෙල්වල කොට්ඨාසය තුළ එන්නත්කරණයේදී සිදුවූ අසාධාරණය සම්බන්ධයෙන් ගරු මන්ත්‍රීතුමියගේ නම සඳහන් කිරීම සම්බන්ධයෙන් විරෝධය දැක්වූ ගරු උප සභාපතිතුමාට තම ප්‍රකාශය තුළින් යම් සිත්තැවුලක් වූයේ නම් ඒ පිළිබඳව සමාව අයැද සිටින බවත් ප්‍රකාශ කරන ලදි.

සියළු දෙනාටම නිදුක් නිරෝගී සුවය ප්‍රාර්ථනා කරමින් තම ප්‍රකාශය අවසන් කරන ලදි.

1. **ගරු මන්ත්‍රී ආර් ඒ වසන්ත මහතා**

ගරු මන්ත්‍රී චමින්ද කුමාර මහතාගේ ප්‍රකාශයේදී සඳහන් කරන ලදි දෙල්වල කොට්ඨසයේ එන්නත්කරණ වැඩසටහනේදී සිදු වූවා යැයි කියන දේශපාලනික බලපෑමට අදාල මන්ත්‍රීතුමියගේ නම සඳහන් කිරීම සදාචාර සම්පන්න නොවන බව පැවසුවත් එසේ ක්‍රියාවන් සිදුකිරීම සදාචාර සම්පන්න නොවන බවත් ප්‍රකාශ කරන ලදි.

නිවිතිගල ප්‍රාදේශිය සභාවේ සේවයේ නියුතුව සිටියදී හදසි හෘදයාබාධයකින් අප අතරිවන් වෙන් වු කාර්මික නිලධාරීතුමියගේ අභාවය වෙනුවෙන් ඉමහත් කණගාටුව ප්‍රකාශ කරන අතර එවැනි දිගුකාලීන අසනීප ඇති නිලධාරීන් බොහෝ වගකීම් සහිත රාජකාරී කටයුතු වල නියැලීම පිළිබඳ දෙවරක් සිතා බැලිය යුතු බව ප්‍රකාශ කරන ලදි.

ගියවර සභාවාර්තාවේ අදහස් දැක්වීමේ සඳහන් වී ඇති පරිදි ගුරු වර්ජනය නිසා කොවිඩ් සීඝ්‍ර ව්‍යාප්තියක් සිදු වූ බවත් ඒ සඳහා ජනතා විමුක්ති පෙරමුණේ මැදිහත් වීමක්ද තිබූ බවත් සඳහන් වී ඇති බව තමා දුටු බව ප්‍රකාශ කරන ලදි.නමුත් කොවිඩ් ව්‍යාප්තිය පාලනය කර එට විවෘත කර ඇති බව රජය විසින් ප්‍රකාශයට පත්කර ඇති අවස්ථාවක ගුරු වර්ජනය සිදු කළ බවත් කොවිඩ් ආසාදිතව ගුරුවරුන් ජීවිතක්ෂට පත්ව ඇති බව දැක්වෙන විස්තර සමාජ මාධ්‍ය වල අසත්‍ය ප්‍රචාරණයන් විවිධ වූ විවිධ මඩ බලකා පාර්ශව මගින් පැතිරවූ බවත් සඳහන් කරන ලදි.එබැවින් දේශපාලනික අසමත්වීම් මත ගුරු වැටුප් තීරණය නොකළ යුතු බවත් එතුමා වැඩිදුරටත් ප්‍රකාශ කරන ලදි.

පදනම් විරහිත කරුණු පදනම් කරගෙන අසත්‍ය පුරාජේරු පවසමින් රට තවත් අගාධයට පත් නොකළ යුතු බවත් රටේ උද්ගත වී ඩොලර් හිඟය හමුවේ අවශ්‍ය ඖෂධ,අත්‍යාවශ්‍ය භාණ්ඩ ආනයනය ගැටළුවක්ව පවතින බවත් ඒ සඳහා විසඳුම් සෙවීමට රජය යොමු විය යුතු බවත් සඳහන් කරන ලදි.

පවතින කොවිඩ් තත්වය හමුවේ සෞඛ්‍ය සේවාවන් සඳහා විශාල පිරිවැයක් දැරීමට සිදුව ඇති පසුබිමක දේශපාලකයින්ට මිලියන ගණනින් වංචා කිරීමට ඉඩ සැලසීම යෝග්‍ය නොවන බවත් ප්‍රකාශ කරන ලදි.

ගරු මන්ත්‍රී පියසේන පොල්වත්ත මහතාගේ ප්‍රකාශයේ සඳහන් වූ පරිදි අලිමිනිස් ගැටුමින් ජනතාව පීඩාවට පත්ව ඇති බවත් එසේ වීමට හේතු සඳහන් කරමින් කියා සිටියේ අලිමංකඩ වසා දමමින් ගම් උදාන ඇතිකළ බවත් අලිඇතුන් පුනරුත්ථාපනය සඳහා වෙන්කරන ලද අක්කර 25000ක තිස්සමහාරාමයේ භූමීය පෞද්ගලික සමාගම් වලට කෙසෙල් වගාකිරීමට ඉඩ හැරීම තුළින් එවැනි දේ සිදුවූ බවය.

රටේ මේ ඇති වී ඇති වසංගතය ඉක්මනින් දුරු වී රටේ ජනතාවගේ සුභසිද්ධිය උදෙසා නිවැරදි තීන්දු තීරණ ගැනීමට පවතින රජයට ශක්තිය ධෛර්‍යය ලැබේ වේවා යැයි ප්‍රාර්ථනා කරමින් තම ප්‍රකාශය අවසන් කරන ලදි.

1. **ගරු මන්ත්‍රී සුරේෂ් කාන්ත් මහතා**

නිවිතිගල ප්‍රාදේශිය සභාවේ කාර්මික නිලධාරීතුමියගේ හදිසි අභාවය වෙනුවෙන් තමාට සහභාගී වීමට නොහැකි වූ බවත් තම බලවත් ශෝකය ප්‍රකාශ කරමින් එතුමා තම අදහස් දැක්වීම ආරම්භ කරන ලදි.

රජයේ දේශපාලකයෙන් මාධ්‍ය්‍යට ප්‍රකාශ කළ කරුණක් මතුකරමින් එතුමා කියා සිටියේ ගුරුවර්ජනය ශ්‍රී ලංකා පොදුජන පෙරමුණේ නිර්මාණයක් බව සැකසහිත බව තමාට හැඟෙන බවත් ප්‍රකාශ කරන ලදි.

කොවිඩ් නිසා නිරෝධායනයට ලක්වන පවුල් වෙනුවෙන් ලබා දෙන සහන මළු අඩුආදායම්ලාභී පවුල් සඳහා ලබාදීමේ නව චක්‍රලේඛයක් නිකුත් කර ඇති අතර එනිසා වතුජනතාවට ඒ ලබාදුන් සහනයත් දැනට නොලැබෙන බව සඳහන් කරන ලදි.වතු පවුල් වල ජනතාවගේ ජීවිකාව පිළිබඳව මෙවැනි තීන්දු තීරණ ගන්නවාදැයි දෙවරක් සිතා බැලිය යුතු බවත් වතු ආශ්‍රිත රැකියා වලට දෛනිකව වාර්තා කළහොත් පමණක් ඔවුන්ට හිමි මාසික වැටුපට හිමිකම් ලබන අතර එසේ නොමැති අවස්ථාවක ඔවුන්ගේ ආදායම අහිමි වී යන බවත් සදහන් කරන ලදි.එසේ තිබියදී ඔවුන්ට සහන මළු සඳහා හිමිකම් නොලබන්නේ මන්දැයි එතුමා විසින් ප්‍රශ්නයක් නගන ලදි.

රජවේ නිලධාරීන්ට චෝදනා කිරීමට තමා මැලි වුවත් රුපියල් දෙදහසේ දීමනාව ලබා දීමේදී දුරකතන මගින් විමසා පවුල් පසුබිම ගැන නිසි අවබෝධයක් නොමැතිව තීන්දු තීරණ ලබාගැනීම පිළිබඳ තමාගේ ප්‍රසාදයක් නොමැති බවත් රුපියල් දෙදහසේ දීමනාව බෙදී යාම විනිවිදබවකින් තොරව සිදුවන බවත් ඒ සම්බන්ධව අදාල බලධාරීන් දැනුවත් කරන ලෙසත් පවසමින් තම ප්‍රකාශය අවසන් කරන ලදි.

1. **ගරු සභාපති කුලතුංග ලියනගේ මහතා**

කෙටිකාලයක් නිවිතිගල ප්‍රාදේශිය සභාවේ සේවයේ නියුතුව සිටියදී හදිසියේ අප අතරින් වෙන් වූ කාර්මික නිලධාරීතුමියගේ පවුලේ සාමාජිකයන් වෙත තමා ඇතුළු මන්ත්‍රී මණ්ඩලයේ බලවත් කණගාටුව ප්‍රකාශ කරන බවත් ප්‍රකාශ කරන ලදි.

ගරු මන්ත්‍රී සුරංග ප්‍රභාත් කුමාර මහතාගේ යෝජනාවකට අනුව ගඟුල්විටිය ප්‍රදේශයේ පදිංචි ජපන් ශිෂ්‍යත්වයක් හිමි කරගත් දැරියක් සඳහා ලැප්ටොප් පරිඝනකයක් ලබා දීම සඳහා ඉල්ලීමක් ඉදිරිපත් වුවත් සභා අරමුදල් මගින් රුපියල් විසිපන්දහසක මුදලක් පමණක් ඇයට ලබා දීමට අනුමැතිය ලබා දීම සඳහා ගරු ආණ්ඩුකාරතුමා වෙත ඉදිරිපත් කළ අතර එහිදි එතුමාගේ කාරුණික අවධානය මේ සඳහා යොමුකොට ඇය වෙත රුපියල් එක්ලක්ෂ අනුදහසක් පමණ වටිනා DELL වර්ගයේ ලැප්ටොප් පරිඝනයක් ලබා දීමට කටයුතු කිරීම පිළිබඳ එතුමා වෙත තමා ඇතුළු ගරු සභාවේ ගෞරවණීය ස්තුතිය පිරිනමන බව සඳහන් කරන ලදි.

කොවිඩ් වසංගතය හමුවේ ග්‍රාමීය ජනතාවගේ ගැටළු වෙනුවෙන් තම උපරිම කැපවීමෙන් කටයුතු කරන ලෙස ගරු මන්ත්‍රීවරුන්ගෙන් ඉල්ලීමක් කරන ලදි.

වර්ෂ 1977ට පෙර ශ්‍රීලංකාව තුළ දේශීයව ටයර්,තුනී ලෑලි,පේෂකර්ම කර්මාන්ත වලින් ස්වයංපෝෂිතව පැවතුණද 1977 විවෘත ආර්ථිකයෙන් පසු ඒ සියළු කර්මාන්ත පරිහානියට පත් වූ බවත් හිටපු ගරු ජනාධිපති ආර් ප්‍රේමදාස මහතාගේ සංකල්පයකට අනුව බිහිවූ ඇඟළුම් කර්මාන්තශාලා වලින් දැනටත් රටේ ආර්ථිකයට සලසන සේවය පිළිබඳ තමාගේ ප්‍රසාදය හිමිවන බවත් ප්‍රකාශ කරන ලදි.

ශ්‍රී ලංකාව තුළ 67% ටත් වඩා වැඩි ප්‍රමාණයකට දැනටමත් එන්නත් මාත්‍රා දෙකම ලබාදී අවසන් බවත් ඉදිරියේදී රටේ කටයුතු යථා අයුරින් පවත්වාගෙන යාමට හැකිවේ යැයිද ප්‍රකාශ කරන ලදි.

පවතින දේශපාලන පසුබිම හමුවේ ඉදිරි අනාගතයේදී රටට සේවයක් කිරීමට හැකි දේශපාලන පක්ෂයක් හෝ ජනතාවගේ සුභසිද්ධිය වෙනුවෙන් කටයුතු කරන නායකයින් බිහිවීම අස්ථීර නොවන බවත් ප්‍රාදේශිය දේශපාලකයින් ලෙස තමාට හැකි පමණින් ජනතාවට සේවය කිරීමට කටයුතු කළ යුතු බවත් ප්‍රකාශ කරන ලදි.

ගරු සභාවට සහභාගී වු සියළු දෙනාටම තම ස්තූතිය ප්‍රකාශ කරමින් එදිනට නියමිත සභාවේ කටයුතු අවසන් බව දන්වන ලදි.

ප.ව 12.30ට ගරු සභාවේ කටයුතු අවසන් කරන ලදි.

2021.09.21 වන දිනැති ඉහත සභා වාර්තාවේ සංශෝධන කිසිවක් නොතිබූ බැවින් 2021.10.21 වන දින පැවැත්වූ මාසික සභා රැස්වීමේදී ගරු මන්ත්‍රීවරුන්ගේ හා මන්ත්‍රීතුමියන්ගේ ස්ථිරත්වයෙන් සභා සම්මත විය.

2021 සැප්තැම්බර් මස 21 වන දින සභාපති,

නිවිතිගල ප්‍රාදේශිය සභා කාර්යාලයේදි නිවිතිගලප්‍රාදේශීය සභාව,නිවිතිගල